**4. ZASADNUTIE VÝKONNÉHO VÝBORU SZV,**

**Zemplínska šírava, 16.11.2019**

Bod programu:

**Návrh Stanov SZV**

**Predkladá: M. Janco**

**Spracoval: M. Janco**

**Návrh na uznesenie:**

Výkonný výbor SZV .............................................

Zemplínska Šírava : 16.11.2019

**Návrh zmeny stanov SZV:**

Dôvodová správa:

Na základe uznesenia z XII.  VZ SZV dna 6.4.2019 v BB, predkladám návrh stanov SZV.

Predložený návrh stanov bol spracovaný s dôrazom na efektívne a spravodlivé riadenie zväzu.

**S T A N O V Y**

**SLOVENSKÉHO ZVÄZU VČELÁROV**

(úplné znenie)

**Úvodné ustanovenie**

Slovenský zväz včelárov je dobrovoľným, samostatným a nepolitickým združením občanov a právnických osôb, ktoré chovajú včely, majú záujem o včelárstvo, jeho rozvoj a zveľaďovanie.

Včelárstvo ako intenzifikačný faktor je dôležitý činiteľ pri zvyšovaní poľnohospodárskej a lesnej produkcie, a to opeľovaním hmyzomilných rastlín, ovocných stromov a lesných plodín. Okrem toho produkciou medu prispieva k skvalitneniu výživy obyvateľstva a dodávkami ostatných včelích produktov zásobuje potravinársky, kozmetický a farmaceutický priemysel. Včelími produktmi sa podieľa na racionálnej výžive obyvateľstva. Využitím včelích produktov a apiterapii napomáha liečbe a predchádzaniu rôznym druhom ochorení.

Členovia Slovenského zväzu včelárov prispievajú k vytváraniu spoločensky prospešných hodnôt v oblasti tvorby a ochrany životného prostredia. Vo svojej práci sa dôsledne riadia Stanovami Slovenského zväzu včelárov.

Dôležitou činnosťou SZV je tiež  rozširovanie odborných poznatkov a skúseností včelárskych zväzov združených v medzinárodných organizáciách APIMONDIA a APISLAVIA.

**HLAVA I.**

**VŠEOBECNÉ USTANOVENIA**

**§ 1**

**Názov, sídlo, pôsobnosť a symbolika**

1.  Názov organizácie je:

**SLOVENSKÝ ZVÄZ VČELÁROV –** skratka **SZV** (ďalej len zväz), so sídlom ústredných orgánov Svrčia 14, 842 08 Bratislava 4.

Názov organizácie v anglickom jazyku je Slovak Beekeepers Association (skratka SBA).

2.  Pôsobnosť zväzu sa vzťahuje na územie Slovenskej republiky.

3. SZV používa znak v tvare šesťuholníka, v ktorom je v ľavej časti nápis SZV, písmeno Z je pretiahnuté cez celý šesťuholník a vpravo je umiestnená včela s roztiahnutými krídlami. Písmená a včela sú v žltej farbe s prechodom do hnedej farby.

4. SZV používa zástavu so žltým podkladom, v strede je umiestnený znak SZV. Pod znakom do dvoch tretín jeho výšky sú v polkruhu umiestnené v tvare ratolesti listy a kvet lipy. V spodnej časti je hnedý nápis Slovenský zväz včelárov s prechodom do žltej farby.

5. Hymna SZV sú prvé tri strofy textu a piesne Slávnostný pochod slovenských včelárov, ktorej autorom textu a hudby je Miloš Kišš Podlužánsky.

**§ 2**

**Právne postavenie**

1.  Zväz v zmysle zákona č.83/90 Zb. o združovaní občanov v znení neskorších predpisov je dobrovoľnou záujmovou organizáciu.

2.  Zväz a jeho organizačné zložky –  základné organizácie SZV (ďalej len základné organizácie) –sú v súlade s ustanovením  zákona č. 83/1990 Zb. o združovaní občanov v znení neskorších predpisov právnickými osobami.

**§ 3**

**Poslanie a úlohy zväzu**

Úlohami Slovenského zväzu včelárov sú  najmä:

1. Napomáhať všestrannému rozvoju včelárstva na Slovensku, predovšetkým v:

1. skvalitňovaní chovu a zdravotného stavu včelstiev, zvyšovaniu efektívnosti a racionalizácie včelárstva
2. užívaní a ochrane autorských práv a majetkových práv spojených s propagáciou a ochranou včelích produktov slovenského pôvodu,
3. znižovaní nákladov na jednotku produkcie,
4. predaji včelích produktov,
5. celkovom využití včelstiev v poľnohospodárstve a lesníctve,
6. ochrane životného prostredia a krajiny
7. osvetovej činnosti
8. poskytovaní odbornej a právnej pomoci svojim členom

2. Organizovať konferencie, prednášky, kurzy, školenia, semináre, kultúrne podujatia vrátane zájazdov a exkurzií, vytvárať podmienky pre výskumníctvo a vynálezcovstvo, propagáciu včelárstva, včelích produktov a výrobkov z nich.

3. Vytvárať účinný systém odbornej a spoločenskej výchovy členov SZV a ďalších záujemcov o včelárstvo, ako aj pripravovať, školiť a ustanovovať školiacich odborníkov v oblasti včelárstva a s ním súvisiacich oblastiach.

4.  Propagovať racionálne metódy včelárenia, opierať sa o najnovšie výsledky vedy a pre potreby zväzu spolupracovať so štátnymi orgánmi, strednými školami, vysokými školami a univerzitami, Ústavom včelárstva Výskumného ústavu živočíšnej výroby a Štátnou veterinárnou a potravinovou správou SR (ďalej len ŠVPS) a inými subjektmi.

5.  V spolupráci s Ministerstvom pôdohospodárstva a rozvoja vidieka SR sa podieľať na tvorbe právnych noriem v otázkach včelárstva, úzko spolupracovať v otázke opeľovania, štátnej pomoci včeláreniu a pod. Zaisťovať väzbu na ostatné orgány štátnej  správy.

6. Oboznamovať verejnosť s významom včelárenia, podporovať včelárske výskumníctvo a vynálezcovstvo, organizovať odborné konferencie a  včelárske výstavy.

7.  Spolupracovať v oblasti plemenárskej práce s Ústavom včelárstva Výskumného ústavu živočíšnej výroby, Plemenárskou inšpekciou Slovenskej republiky a ŠVPS.

8.  Byť nápomocný pri zvyšovaní efektívnosti a racionalizácie včelárenia.

9.  Aktívne prispievať k tvorbe životného prostredia, viesť členov k tomu, aby svojou    činnosťou zlepšovali životné prostredie a vyžadovať od orgánov štátnej správy aktívny prístup k tvorbe a ochrane zdrojov včelej pastvy.

10. K zabezpečeniu hospodárskej činnosti zväzu môže zriadiť obchodnú spoločnosť

11. Vydávať odborný časopis Včelár podľa registrácie MK SR, EV 3011/09.

**http://www.culture.gov.sk/pertlac/modul/tlac/detail?id=4121**

12. Poskytovať svojim členom odbornú a právnu pomoc v súvislosti s chovom včiel.

13. Rozširovať členskú základňu o mladých členov zakladaním a podporovaním krúžkov mladých včelárov.

14. Zabezpečovať činnosť Dokumentačného centra dejín včelárstva na Slovensku a stálu expozíciu Múzea včelárstva so sídlom v Kráľovej pri Senci.

15. Spolupracovať so včelárskymi organizáciami na Slovensku a v zahraničí v prospech  rozvoja slovenského včelárstva a vyvíjať činnosti s cieľom zjednotenia včelárov Slovenska.

16. Zväz sa môže stať členom iného občianskeho združenia s právnou subjektivitou po súhlase Valného zhromaždenia SZV.

**§ 4**

**Členstvo**

1.  Členstvo je dobrovoľné a viazané na osobu člena. Môže byť individuálne, asociované, čestné alebo kolektívne. Individuálnym členom sa môže stať každá  fyzická osoba  po dovŕšení 15 rokov  veku pri dodržaní platných právnych predpisov (súhlas zákonného zástupcu) a ak súhlasí so Stanovami zväzu, zaplatí členský poplatok a je vlastníkom aspoň jedného včelstva evidovanom v centrálnom registri hospodárskych zvierat.

2. Asociovaným členom sa môže stať záujemca,, spravidla sympatizant včelárov bez včiel ktorý si podá písomnú prihlášku. Asociovaní členovia majú právo podieľať sa na výhodách členstva, majú povinnosť dodržiavať stanovy SZV. Nemôžu voliť a byť volený do orgánov zväzu. Asociovaní členovia platia ročne príspevok vo výške schválenej výročnou členskou schôdzou ZO.

3.  Členov prijíma, na základe písomnej žiadosti, Výbor Základnej organizácie SZV. Ak Výbor zamietne prijatie, môže žiadateľ požiadať o prijatie Členskú schôdzu Základnej organizácie SZV. Rozhodnutie Členskej schôdze je konečné a uvádza sa v uznesení.

4.  Kolektívnym členom môže byť právnická osoba, t. j. každá organizácia, alebo obchodná spoločnosť, ktorej činnosť je v súlade s týmito Stanovami SZV. Vzniká na zmluvnom základe medzi Výkonným výborom SZV (ďalej len Výkonný výbor) a štatutárnym orgánom právnickej osoby.

5.  Čestné členstvo vzniká rozhodnutím Výkonného výboru  na návrh základnej organizácie alebo VV SZV.

6. Mládež do 15 rokov sa môže organizovať vo včelárskych krúžkoch.

7.  Členstvo zaniká:

1. písomným oznámením o vystúpení,
2. vyškrtnutím (z dôvodu úmrtia člena), u právnickej osoby jej zrušením,
3. zrušením pre neplatenie členského príspevku,
4. vylúčením.

7. Občan môže byť organizovaný len v jednej základnej organizácii podľa svojho rozhodnutia, prednostne však v mieste trvalého stanovišťa včelstiev. Ak má umiestnené včelstvá v obvode inej základnej organizácie, má u nej ohlasovaciu povinnosť. Môže byť organizovaný len v jednej

včelárskej organizácií.

8. Dokladom o členstve je členský preukaz SZV.

**§ 5**

**Práva a povinnosti člena**

1. Základné práva člena sú:

1. voliť a byť volený do všetkých orgánov zväzu, ak je bezúhonný a tieto Stanovy neurčujú inak.
2. podávať návrhy, sťažnosti, podnety a oznámenia vo veciach včelárstva, SZV a predkladať ich orgánom zväzu;
3. zúčastňovať sa na schôdzach a rokovaniach základnej organizácie a podujatiach organizovaných vyššími zväzovými orgánmi;
4. používať spoločné zariadenia zväzu a zúčastňovať sa na iných výhodách, vyplývajúcich z členstva;
5. v prípade zvolenia do funkcie v orgánoch zväzu má v súvislosti s výkonom funkcie právo na poskytnutie náhrady výdavkov podľa všeobecne záväzných právnych predpisov. Za splnenie úlohy mu môže byť priznaná primeraná odmena. Postup v oboch prípadoch upravia smernice vydané Výkonným výborom;
6. odvolávať sa proti rozhodnutiam orgánov zväzu do 15 dní od doručenia rozhodnutia. Rozhodnutie vyššieho zväzového orgánu je konečné;
7. právo na informácie o činnosti a hospodárení zväzu.

2. Základné povinnosti člena sú:

1. dodržiavať Stanovy zväzu a iné vnútro - zväzové predpisy. Plniť povinnosti uložené orgánmi zväzu uvedené v časti II až IV stanov a orgánmi štátnej správy;
2. aktívne sa zúčastňovať na práci organizačných zložiek zväzu;
3. vykonávať zodpovedne funkcie, do ktorých bol zvolený alebo ktorými bol poverený a prijal ich;
4. zaplatiť členské príspevky do 31.12. bežného roka na nasledujúci rok,
5. osvojiť a zdokonaľovať si základné poznatky o racionálnom chove včiel;
6. chrániť majetok vo vlastníctve alebo užívaní zväzu, alebo ostatných členov;
7. umožniť kontrolnú prehliadku včelstiev a odber biologického materiálu osobe poverenej príslušným orgánom štátnej správy.
8. Chrániť a nepoškodzovať dobré meno zväzu

**§ 6**

**Zväzové vyznamenania**

1. Za záslužnú prácu v prospech zväzu a rozvoja včelárstva môžu byť členom i nečlenom udeľované zväzové vyznamenania, poprípade čestné členstvo a poskytované vecné dary.

2. Udeľovanie zväzových vyznamenaní, vecných darov a čestného členstva sa riadi smernicami, ktoré vydáva Výkonný výbor.

**§ 7**

**Disciplinárne konanie a disciplinárne opatrenia**

1. Menej závažné porušenie vnútro - zväzovej disciplíny alebo neplnenie povinností môže orgán zväzu členovi vytknúť a poučiť ho o nesprávnosti konania.

2. Za závažné alebo opätovné porušenie Stanov zväzu, alebo za hrubé porušenie povinností (§ 5, ods. 2) možno uložiť disciplinárne opatrenie:

* 1. napomenutie,
  2. pokarhanie na členskej schôdzi,
  3. odvolanie z funkcie,
  4. vylúčenie z členstva vo zväze.

3.  Zásady disciplinárneho konania a ukladania disciplinárnych opatrení upravuje Organizačný a rokovací poriadok zväzu.

**HLAVA II.**

**Organizácia A orgány zvÄzu**

**§ 8**

**Zásady organizácie zväzu**

Zväz sa riadi vo svojej činnosti najmä týmito základnými zásadami:

a) zásadou demokracie, zákonnosti, kolektívneho rozhodovania, konania  a osobnej zodpovednosti, právom kritiky a dodržiavania vnútro - zväzovej disciplíny. Rokovania orgánov zväzu prebiehajú podľa schváleného Rokovacieho poriadku SZV;

b) členovia alebo delegáti volia z navrhnutých kandidátov do všetkých orgánov zväzu členov verejným alebo tajným hlasovaním podľa schváleného Volebného poriadku SZV;

c) v odôvodnených prípadoch možno na uvoľnené miesto do orgánov zväzu doplňovať funkcionárov novou voľbou /v odôvodnených prípadoch aj Per Rollamom ( mimo predsedu SZV a predsedu UKRK);

d) rozhodnutia a uznesenia vyšších orgánov zväzu sú záväzné pre nižšie orgány a všetkých členov zväzu;

e) na platnosť uznesenia orgánov zväzu je potrebný súhlas nadpolovičnej väčšiny prítomných členov alebo hlasov delegátov, okrem § 12 a § 20, ods. 6 písm. a), g), kde je potrebná 2/3 väčšina. V prípade rovnosti hlasov rozhoduje hlas predsedu;

f) vyššie orgány zväzu sú povinné pomáhať v práci nižším organizačným zložkám, ak v týchto Stanovách zväzu nie je určené inak;

g) v prípadoch závažného porušenia Stanov zväzu môže vyšší orgán zväzu navrhnúť odvolanie funkcionára nižšieho orgánu. O tomto návrhu musí rozhodnúť členská schôdza základnej organizácie, v ktorej je funkcionár členom;

h) odvolanie predsedu SZV môže iniciovať nadpolovičná väčšina členov Výkonného výboru z dôvodu neplnenia si povinností. O jeho odvolaní rozhoduje Valné zhromaždenie SZV (ďalej len Valné zhromaždenie) nadpolovičnou väčšinou zaprezentovaných  hlasov delegátov. Valné zhromaždenie musí byť zvolané Výkonným výborom do 90 dní od rozhodnutia;

i) z dôvodov neplnenia si povinností môže byť funkcionár zväzu odvolaný orgánom zväzu, ktorý ho do funkcie zvolil.

**§ 9**

**Organizačná štruktúra zväzu**

Zväz sa organizačne člení na:

1. Základné organizácie
2. Ústredné orgány a regionálne zložky.

**§ 10**

**Základné organizácie zväzu**

1. Základná organizácia  združuje členov a záujemcov o chov včiel vo vymedzenom regióne. Vo svojej činnosti je samostatným subjektom ktorý koná vo svojom mene.
2. Plní úlohy v zmysle Stanov SZV, vnútorných predpisov a uznesení orgánov zväzu.
3. Založenie a zrušenie základnej organizácie  schvaľuje Výkonný výbor s prihliadnutím na ekonomickú sebestačnosť základnej organizácie.
4. Základná organizácia zaniká, ak sa na tom uznesie členská schôdza trojpätinovou väčšinou hlasov všetkých členov, alebo o zániku rozhodne Výkonný výbor zväzu.
5. Majetok základnej organizácie sa rozdelí tak, ako o tom rozhodnú členovia základnej organizácie na členskej schôdzi, ktorá o zániku rozhodla.
6. Zväzový majetok vráti základná organizácia  do 30 dní od zániku Výkonnému výboru.
7. Základná organizácia pri svojom zániku nemá nárok na podiel z majetku SZV ani inej organizačnej zložky
8. Základné organizácie SZV nemôžu byť členom inej včelárskej právnickej osoby okrem SZV a jeho organizačných zložiek.

**§ 11**

**Orgány základných organizácií**

Orgány základných organizácií sú :

1. Členská schôdza (konferencia),
2. Výbor základnej organizácie (ďalej len výbor ZO SZV),
3. Kontrolná a revízna komisia základnej organizácie (ďalej len KRK ZO).

**§ 12**

**Členská schôdza**

1. Členská schôdza (výročná) sa koná podľa potrieb základnej organizácie, minimálne 1 krát ročne, na základe nariadenia Valného zhromaždenia, alebo Výkonného výboru SZV, príslušného výboru ZO SZV, alebo ak o to požiada 1/3 členskej základne príslušnej ZO SZV.

2. Členskú (výročnú) schôdzu zvoláva príslušný výbor ZO SZV.

3. Členská (výročná) schôdza je uznášaniaschopná pri účasti minimálne 1/3 všetkých členov.

4. Volí predsedu, tajomníka, predsedu KRK ZO a ďalších členov výboru ZO SZV  a KRK ZO  na funkčné obdobie 4 rokov, v prípade úmrtia alebo neplnenia  si povinností ich odvoláva a volí nového člena.

5. Volí delegáta do Valného zhromaždenia SZV a na Regionálnu konferenciu a jeho náhradníka.

5. Výročná členská schôdza schvaľuje činnosť základnej organizácie a úlohy na budúce obdobie, hospodárenie s vlastnými finančnými prostriedkami v bežnom roku, ako aj rozpočet a výšku odmien funkcionárom.

**§ 13**

**Výbor ZO SZV**

1. Riadi činnosť základnej organizácie a za jej prácu zodpovedá členskej (výročnej) schôdzi. Štatutárom ZO SZV je predseda a v jeho neprítomnosti tajomník ZO SZV.
2. Hospodári s majetkom základnej organizácie podľa rozpočtu a schváleného uznesenia členskej (výročnej) schôdze.
3. Vypracováva ročnú správu o činnosti a hospodárení, predkladá návrh na rozpočet a plán činnosti na nasledujúce ročné obdobie.
4. Výbor je uznášaniaschopný, ak je prítomná nadpolovičná väčšina členov.
5. Pre platnosť uznesenia sa vyžaduje nadpolovičná väčšina hlasov prítomných členov výboru ZO SZV.
6. Spolupracuje s príslušnou RVPS v regióne pri riešení zdravotných kontrol, nákaz a liečenia včelstiev.
7. Výbor ZO SZV má právo odporučiť výročnej členskej schôdzi odsúhlasiť  členovi primeranú finančnú odmenu za mimoriadne pracovné výkony v prospech základnej organizácie.
8. Na základe žiadosti prijíma nových členov SZV. V odôvodnených prípadoch ruší členstvo v SZV.

**§ 14**

**Kontrolná a revízna komisia základnej organizácie**

1. Podľa potreby, minimálne však jedenkrát ročne, kontroluje plnenie a hospodárenie základnej organizácie podľa schváleného rozpočtu na príslušný rok.
2. Predseda alebo ním poverený člen kontrolnej a revíznej komisie sa zúčastňuje zasadnutia výboru ZO SZV s hlasom poradným.
3. Je nezávislým orgánom a za svoju činnosť zodpovedá výlučne členskej schôdzi. Vo svojej činnosti sa riadi Smernicami pre činnosť ústrednej kontrolnej komisie SZV a revíznych komisií základných organizácii SZV.

**HLAVA III.**

**§ 15**

**Regionálne zložky zväzu**

* 1. Úlohou Regionálnych zložiek zväzu (ďalej len Regionálne zložky) je usmerňovať a koordinovať prácu základných organizácií a zabezpečiť plnenie úloh zväzu v regióne, na základe územného členenia Slovenskej republiky.

1. Regionálna zložka je organizačnou zložkou zväzu s právnou subjektivitou, ktorá koná vo svojom mene. Finančné prostriedky na jej činnosť poskytuje Výkonný výbor SZV z členského SZV a dobrovoľné príspevky od ZO SZV.
2. Orgánmi Regionálnej zložky sú:
   * Regionálna konferencia zväzu (ďalej len Regionálna konferencia),
   * Regionálny výbor zväzu (ďalej len Regionálny výbor),
   * Regionálna kontrolná a revízna skupina zväzu (ďalej len Regionálna kontrolná a revízna skupina).

**§16**

**Regionálna konferencia**

Regionálnu konferenciu zvoláva Regionálny výbor minimálne jedenkrát ročne, v roku konania VZ min. 3 mesiace pred termínom konania Valného zhromaždenia SZV. Mimoriadnu Regionálnu konferenciu zvoláva Regionálny výbor, ak o to požiada 1/3 základných organizácií/ preukázané uzneseným z členskej schôdze ZO SZV / alebo Výkonný výbor SZV.

1. Regionálnu konferenciu tvoria delegáti totožní s delegátmi na Valné zhromaždenie. Rokovanie riadi predseda alebo ním poverená osoba.
2. Regionálna konferencia najmä:
   * prerokováva a schvaľuje správu o činnosti a hospodárení Regionálneho výboru a správu Regionálnej kontrolnej a revíznej skupiny;
   * prerokováva a schvaľuje plán činností Regionálnej zložky v súlade s hlavnými úlohami SZV a požiadavkami základných organizácií v regióne;
   * volí, trojčlenný Regionálny výbor a trojčlennú Regionálnu kontrolnú a revíznu skupinu na funkčné obdobie 4 roky. Funkčné obdobie je totožné s funkčným obdobím Výkonného výboru;
   * spomedzi delegátov Regionálnej konferencie volí predsedu Regionálneho výboru, ktorý je po  Valnom zhromaždení SZV zároveň členom Výkonného výboru a 2 členov regionálneho výboru /spravidla podpredsedu a pokladníka/
   * volí predsedu Regionálnej kontrolnej a revíznej skupiny, ktorý sa na  Valnom zhromaždení SZV stáva kandidátom pre voľby členov Kontrolnej a revíznej komisie SZV a 2 členov regionálnej kontrolnej a revíznej komisie.
   * predkladá návrhy na Predsedu SZV a Predsedu UKRK
3. Voľby do Regionálnych zložiek sa musia uskutočniť minimálne tri mesiace pred termínom konania Valného zhromaždenia SZV.

**§17**

**Regionálny výbor**

1. Regionálny výbor riadi činnosť Regionálneho združenia medzi Regionálnymi konferenciami. Na prvom zasadaní si zvolí podpredsedu a hospodára.

2. Úlohou regionálneho výboru je najmä:

* + plniť uznesenia Výkonného výboru a Regionálnej konferencie a kontrolovať plnenie týchto úloh základnými organizáciami;
  + koordinovať základné organizácie a pomáhať im pri plnení úloh zväzu;
  + prerokovať a predkladať Regionálnej konferencii správy o činnosti a hospodárení, ako i návrhy, ktorých prerokovanie patrí do pôsobnosti Regionálnej konferencie, vyjadrovať sa k čerpaniu finančných prostriedkov určených k realizácii národného programu členmi a ZO SZV v regióne;
  + hospodáriť so zvereným majetkom v súlade s plánom hospodárenia
  + v odôvodnených prípadoch dávať návrhy na zrušenie základnej organizácie.

3. Regionálny výbor sa schádza podľa potreby. Schôdzu zvoláva a riadi predseda. Regionálny výbor môže zvolať podľa potreby seminár funkcionárov základných organizácií regiónu.

4. Regionálny výbor predkladá prostredníctvom svojho predsedu pravidelné správy, podklady a návrhy zo svojej činnosti Výkonnému výboru. Regionálny výbor za svoju činnosť zodpovedá Regionálnej konferencii a Výkonnému výboru.

**§18**

**Regionálna kontrolná a revízna skupina**

1. Regionálna kontrolná a revízna skupina (ďalej len kontrolná skupina) kontroluje hospodárenie Regionálneho výboru, Regionálnej zložky a vykonáva revíziu jeho hospodárenia. Usmerňuje činnosť Kontrolnej a revíznej komisie základných organizácií.
2. O svojej činnosti podáva písomnú správu Regionálnemu výboru. Správu za celé funkčné obdobie podáva Regionálnej konferencii, ktorej tiež zodpovedá za riadny výkon funkcie.
3. Kontrolná skupina je spravidla trojčlenná.
4. Členovia kontrolnej skupiny majú právo zúčastňovať sa zasadnutí Regionálneho výboru a regionálnej konferencie.
5. Vo svojej činnosti sa kontrolná skupina primerane riadi Smernicami pre činnosť Ústrednej kontrolnej a revíznej komisie SZV a revíznych komisií základných organizácií SZV.

**HLAVA IV.**

**§ 19**

**Ústredne orgány zväzu**

Ústredné orgány zväzu sú:

1. Valné zhromaždenie
2. Výkonný výbor
3. Predseda SZV
4. Ústredná kontrolná a revízna komisia SZV (ďalej len ÚKRK).
5. Rozhodcovská a disciplinárna komisia (ďalej len RDK)

**§ 20**

**Valné zhromaždenie**

1. Je najvyšším orgánom zväzu. Zvoláva ho Výkonný výbor  raz za štyri roky.
2. Mimoriadne Valne zhromaždenie môže byť zvolané na základe uznesenia Výkonného výboru SZV. Návrh Výkonnému výboru predkladá člen Výkonného výboru v prípade zistenia závažných pochybení v riadení zväzu, alebo UKRK SZV, v prípade zistenia závažných pochybení v hospodárení SZV , alebo pri predaji majetku SZV.

Taktiež môže byť zvolané Valné zhromaždenie ako o to požiada 2/3 členov SZV, alebo na žiadosť nadpolovičnej väčšiny všetkých základných organizácií zväzu / preukázané uzneseným z členskej schôdze ZO SZV /

1. Valné zhromaždenie tvoria ho predsedovia alebo tajomníci základných organizácii, ktorých delegujú alebo odvolávajú členské schôdze na dobu 4 roky. Delegáti, ktorí zastupujú ZO SZV s počtom členov do 50 majú jeden hlas. Za každých aj začatých 50 členov nad túto hranicu má delegát ďalšie hlasy. Uvedená zásada platí pri hlasovaní v prípadoch uvedených v čl. 16 ods. 6 písm. a), b), d), e), f), g) h), i), j). V prípade procedurálnych otázok má každý delegát jeden hlas.
2. Valné zhromaždenie je uznášaniaschopné, ak sú prítomné 2/3 delegátov zväzu.
3. Rokovanie vedie pracovné predsedníctvo schválené delegátmi na VZ. Návrh predkladá Výkonný výbor SZV, alebo delegáti VZ.
4. Úlohy Valného zhromaždenia:
   * 1. prerokovávať a schvaľovať Stanovy SZV, ich zmeny a doplnky;
     2. vytyčovať a schvaľovať program zväzu a zásady hospodárenia zväzu a schvaľovať   podnikateľskú činnosť zväzu;
     3. prostredníctvom ÚKRK SZV kontrolovať a hodnotiť plnenie úloh Výkonného výboru
     4. prerokovávať a schvaľovať správu Výkonného výboru o činnosti o hospodárení zväzu, ako aj súhrnnú správu ÚKRK za predchádzajúce obdobie, v prípade potreby  ustanovovať nezávislú kontrolnú komisiu;
     5. spôsobom stanoveným vo Volebnom poriadku SZV na dobu 4 rokov volí:

* predsedu Výkonného výboru SZV (ďalej len predseda SZV),
* predsedu ÚKRK SZV.
* 3 členov komisie UKRK /Volia sa zo zvolených predsedov regionálnych kontrolných a revíznych komisií 8 krajov/
* odvolávať členov Výkonného výboru, predsedu SZV, predsedu a členov ÚKRK SZV;
* uznášať sa o zániku zväzu;
* prerokovávať otázky zväzu so zreteľom na potreby rozvoja včelárstva na území SR;
* určovať výšku členských príspevkov, ktoré sú členovia povinní odvádzať do rozpočtu zväzu spravidla prostredníctvom ZO SZV a určovať výšku účelového príspevku na tvorbu účelových fondov. Spôsob výberu členských príspevkov a ich odvody stanoví Výkonný výbor SZV
* potvrdzuje 8 členov – predsedov regionálnych zložiek, zvolených na regionálnych Valných zhromaždeniach za členov Výkonného výboru SZV s kľúčom 1 kraj = 1 zástupca vo VV SZV.

výkonný výbor SZV tvorí 9 členov, 8 členov za  jednotlivé regióny  (VÚC) a predseda SZV

Predseda SZV, členovia Výkonného výboru SZV a členovia UKRK musia spĺňať podmienky bezúhonnosti v zmysle ustanovenia § 5 ods. 1 písm. a), týchto Stanov. Kandidáti na predsedu SZV a predsedu UKRK zvolení na regionálnych konferenciách v zmysle § 16 ods. 2 stanov sú povinní predložiť výpis z registra trestov Valnému zhromaždeniu do začiatku jeho konania.

* + 1. ;

**§ 21**

**Výkonný výbor**

1. Výkonný výbor je štatutárnym orgánom zväzu.

Výkonný výbor  tvorí 9 členov, z toho 8 zástupcov jednotlivých krajov a predseda SZV.

VV SZV si na vojom prvom zasadaní zvolí zo svojich radov podpredsedu SZV.

Pri rovnosti hlasov pri voľbe podpredsedu má predseda SZV dva hlasy.

V prípade úmrtia alebo odstúpenia niektorého člena Výkonného výboru delegáti príslušného regiónu volia člena VV SZV v nových voľbách

V prípade úmrtia, odstúpenia predsedu SZV, plní funkciu do najbližšieho zasadania Valného zhromaždenia podpredseda, alebo poverený člen VV SZV.

2. Riadi činnosť zväzu medzi zasadaniami Valného zhromaždenia. Schádza sa podľa potreby, najmenej 4-krát ročne.

3.  Zasvoju činnosť zodpovedá Valnému zhromaždeniu.

4. Hlasovanie členov VV SZV je v súlade s členskou základňou v danom regióne, t.j. počet

členov SZV v danom  regióne ktorý zastupuje konkrétny člen VV SZV určuje počet hlasov

pre danú Regionálnu zložku a jeho predsedu.

Hlasuje sa kľúčom 1 hlas na 100 členov. Za každých začatých 100 členov má ďalší hlas.

Predseda SZV má počet hlasov prislúchajúci priemeru všetkých hlasov 8 zástupcov

jednotlivých krajov.

4.  Úlohy Výkonného výboru:

* + 1. rozpracovávať a plniť úlohy a uznesenia Valného zhromaždenia;
    2. zvolávať zasadania Valného zhromaždenia;
    3. prerokovávať a predkladať Valnému zhromaždeniu správu o činnosti a hospodárení zväzu za uplynulé obdobie;
    4. v nevyhnutných prípadoch rozhodovať o veciach, ktoré sú v kompetencii Valného zhromaždenia, okrem § 20, ods. 6, písm. a), c), d), e), f), g). Postup Výkonného výboru musí schváliť Valné zhromaždenie, inak stráca platnosť a účinnosť;
    5. menuje  a odvoláva šéfredaktora  časopisu Včelár, zástupcov SZV v iných občianskych združeniach;
    6. prerokovávať a schvaľovať návrh ročného rozpočtu zväzu, schvaľovať návrh plánu osvetovej hospodárskej činnosti zväzu, zabezpečiť jeho riadne plnenie, predkladať Valnému zhromaždeniu rozbor hospodárenia zväzu za predchádzajúce obdobie;
    7. schvaľovať platové podmienky predsedovi SZV, UKRK, ako aj pracovníkom Sekretariátu SZV a odmeny členom VV SZV a UKRK ;
    8. prerokováva a schvaľuje vnútro zväzovú legislatívu, /smernice, nariadenia, postupy,.../
    9. prerokovať a schvaľovať stanoviská k zásadným veciam riešeným v občianskom združení, ktorého je SZV členom.
    10. v súlade so stanovami zväzu rozhodovať ako disciplinárny orgán;
    11. schvaľovať návrhy na udeľovanie vyznamenaní zväzu, udeľovať čestné členstvo vo zväze, schvaľovať znak zväzu;
    12. riešiť iné problémy v súvislosti s činnosťou zväzu;
    13. na plnenie úloh zväzu Výkonný výbor  vytvára Sekretariát SZV.

**§ 22**

**Predseda SZV**

1. Predseda SZV zastupuje SZV navonok voči ústredným orgánom štátnej správy, medzinárodným organizáciám a spoločenským organizáciám .

2. Funkciu vykonáva na základe mandátnej zmluvy uzatvorenej na dobu volebného obdobia.

3. Platové náležitosti a rozsah prác riaditeľa schvaľuje Výkonný výbor SZV.

4. Výkon funkcie zamestnávateľa voči funkcií riaditeľa vykonáva Výkonný výbor SZV. Na výkon niektorých povinností môže VV SZV splnomocniť zvoleného zástupcu.

5. Za svoju činnosť zodpovedá Valnému zhromaždeniu SZV.

6. Medzi hlavné úlohy riaditeľa patrí:

a) rozpracovávanie a plnenie úloh Výkonného výboru;

b) zvolávanie zasadania Výkonného výboru;

c) vypracovávanie a predkladanie Výkonnému výboru na schválenie návrh ročného rozpočtu zväzu, správy o činnosti, hospodárení a plnení rozpočtu zväzu;

d) návrh na vymenovávanie a odvolávanie predsedu a členov Redakčnej rady časopisu Včelár;

e) predkladať návrhy na zriaďovanie a rušenie obchodných spoločnosti SZV a ich štatútov,

f) navrhovať v súlade so stanovami zväzu a všeobecne platnými predpismi zväzové smernice, organizačné pokyny v oblasti organizačnej, zdravotnej, chovateľskej a hospodárskej činnosti, Organizačný a rokovací poriadok SZV;

g) podávať návrhy na výšku členského a účelového príspevku na tvorbu účelových fondov;

h. riadi sekretariát SZV

**Sekretariát SZV**

1. Sekretariát  SZV je odborná a administratívno-výkonná zložka zväzu. Pri vedení zoznamov členov SZV získava osobné údaje výlučne na vymedzený alebo ustanovený účel. Zabezpečuje, aby sa spracovali len osobné údaje, ktoré svojim rozsahom a obsahom zodpovedajú účelu ich spracovania a sú nevyhnutné na jeho dosiahnutie. Osobné údaje možno poskytnúť len so súhlasom dotknutej osoby. Výnimky stanovuje príslušný všeobecne záväzný právny predpis.
2. Sekretariát SZV riadi vedúci Sekretariátu. Funkciu vykonáva na základe pracovného pomeru v zmysle ustanovení Zákonníka práce. Za činnosť Sekretariátu SZV zodpovedá Výkonnému výboru SZV.
3. Pracovnoprávne vzťahy pracovníkov Sekretariátu SZV sú upravené Zákonníkom práce, pracovným poriadkom a ostatnými súvisiacimi právnymi predpismi.

Zamestnancov, ktorí sú blízkymi osobami nemožno zaradiť do vzájomnej priamej podriadenosti alebo nadriadenosti, alebo tak, aby jeden podliehal pokladničnej kontrole alebo účtovnej kontrole druhého.

1. Organizačné zloženie Sekretariátu SZV a počet pracovníkov stanovuje Výkonný výbor. Úlohy Sekretariátu SZV pre oblasť informačnú, organizačnú, dokumentačnú a hospodárenia vrátane rozpočtu a účtovnej evidencie, ustanoví v internej právnej norme Výkonný výbor SZV.

**§ 23**

**Záujmové združenia a sekcie zväzu**

1. Výkonný výbor má právo na základe záujmu členov zväzu pre oblasť súvisiacu s poslaním a úlohami zväzu zriaďovať záujmové združenia zväzu, alebo sekcie. Činnosť združenia, resp. sekcie sa riadi legislatívou SZV a internými predpismi ktoré majú právo vydávať jednotlivé združenia, alebo sekcie. Ich obsahové zameranie, štruktúru orgánov a spôsobu ustanovovania, ustanoví Výkonný výbor SZV. Tieto záujmove združenia nemôžu konať v rozpore záujmu a dobrých mravov SZV.

2. Záujmové združenia zväzu združujú členov zväzu s rovnakými záujmami, ako napríklad:

profesionálni včelári, včelári užívajúci určitú technológiu chovu, či ošetrovania včiel atď.

Finančné prostriedky na činnosť záujmových združení zväzu vyčlení Výkonný výbor z

 prostriedkov zväzu.

**§ 24**

**Ústredná kontrolná a revízna komisia**

1. Ústredná kontrolná a revízna komisia SZV má 4 členov. 3 členov volia delegáti Valného zhromaždenia  spôsobom uvedeným v § 20, písm. e) a z 8 delegátov, zástupcov jednotlivých krajov. Predseda UKRK je volený priamo na VZ SZV.

V prípade úmrtia, alebo odstúpenia člena ÚKRK, je do funkcie kooptovaný člen ktorý skončil

vo voľbách na 4, 5, mieste.

1. Za svoju činnosť zodpovedá delegátom Valnému zhromaždeniu, ktorým každoročne predkladá výročné správy S obsahom čiastkových správ oboznamuje  písomne Výkonný výbor.
2. Úlohy ÚKRK:

a) kontrolovať dodržiavanie Stanov SZV, uznesení schválených Valným  zhromaždením, plnenie rozpočtu a   hospodárenie ústredných orgánov zväzu. Raz ročne vykoná kontrolu uzávierky všetkých účtov SZV a hospodárenia SZV a zverejní ju prostredníctvom časopisu Včelár a na internetovej stránke SZV;

b) kontrolovať plnenie výsledkov hospodárenia obchodných spoločností zväzu v rozsahu dozornej rady, v zmysle platného Obchodného zákonníka;

c) preverovať plnenie uznesení Výkonného výboru;

d) vybavovať sťažnosti členov, týkajúce sa činnosti zväzu;

e) navrhovať opatrenia na odstránenie zistených nedostatkov Výkonnému výboru, Sekretariátu SZV a Valnému zhromaždeniu;

f) metodicky usmerňovať činnosť revíznych komisií základných organizácii;

g) je oprávnená na vyžiadanie vykonať kontrolu rozdeľovania a využívania  finančných prostriedkov štátnej dotácie aj v základných organizáciách.

1. Schádza sa podľa potreby, najmenej však 2-krát ročne.
2. Predseda alebo ním poverený člen má právo zúčastňovať sa na zasadaniach Výkonného výboru s hlasom poradným.
3. V prípade zriadenia obchodnej spoločnosti zväzom si volí trojčlennú radu pod vedením jedného člena UKRK s kooptovaním dvoch členov z regionálnych kontrolných a revíznych skupín.

**§ 25**

**Rozhodcovská a disciplinárna komisia**

* 1. Rozhodcovská a disciplinárna komisia je nezávislým orgánom SZV rozhodujúcim o vnútorných sporoch v zväze a o vine, treste a disciplinárne previnenia členov zväzu.

Rieši otázky z prostredia samosprávy SZV a to organizačné, členské, odborné vrátane sporov

a porušení Stanov SZV, prípadne Etického kódexu.

* 1. Do pôsobnosti Rozhodcovskej a disciplinárnej komisie patrí

1. rozhodovať spory medzi členmi zväzu a ústrednými orgánmi zväzu, medzi jednotlivými zväzovými orgánmi, ako aj medzi jednotlivými členmi navzájom v otázkach, ktoré patria do poslania a úloh zväzu,
2. rozhodovať o súlade vnútorných predpisov zväzu s týmito Stanovami a so všeobecne záväznými vnútornými predpismi,
3. podávať výklad Stanov a vnútorných predpisov zväzu,
4. rozhodovať ako disciplinárny orgán pre členov Výkonného výboru, ÚKRK a Rozhodcovskej a disciplinárnej komisie a všetkých členov SZV, pokiaľ ide o disciplinárne previnenie, za ktoré možno uložiť disciplinárny trest podľa § 7, ods. 2.

3. Má troch členov a riadi sa štatútom, ktorý upraví predovšetkým pôsobnosť Rozhodcovskej

komisie (ďalej len komisia) a konanie pred komisiou. Štatút schvaľuje VV SZV. Členov komisie

menuje VV SZV na návrh Ústrednej kontrolnej a revíznej komisie na 4 ročné volebné obdobia.

4. Členom komisie môže byť iba bezúhonná osoba, svojprávna, ktorá v orgánoch kontrolnej

a revíznej skupiny SZV nezastáva žiadnu funkciu.

5. Predsedu si komisia volí na svojom prvom zasadnutí.

6. Členovia SZV a organizačné zložky sú povinné svoje sporne otázky a  problémy riešiť prioritne s rozhodcovskou a disciplinárnou komisiou a až následne, pri nespokojnosti s výsledkami šetrenia obrátiť sa na príslušný verejno- právny orgán.

7. Rozhodnutie komisie je stanoviskom SZV.

8. Sekretariát SZV plní pre komisiu organizačné a administratívne úlohy.

**HLAVA V.**

**§ 26**

**Hospodárenie zväzu a ZO SZV**

1. Zväz sa pri hospodárení riadi všeobecne záväznými právnymi predpismi.
2. Povinnosťou všetkých organizačných jednotiek a orgánov zväzu je čo najhospodárnejšie využívať a všemožne chrániť majetok zväzu. Za hospodárenie s majetkom zväzu zodpovedá štatutár zväzu, t.j. Výkonný výbor zväzu.
3. Správcom hnuteľného a nehnuteľného majetku zväzu je vedúci Sekretariátu SZV. Spravovaný hnuteľný majetok nesmie odpredať alebo založiť bez súhlasu Výkonného výboru. Nehnuteľný majetok môže prenajímať so súhlasom Výkonného výboru. Na účinnosť zmluvy o prevode vlastníctva nehnuteľnosti majetku zväzu je potrebné schválenie 2/3 väčšinou hlasov všetkých delegátov  Valného zhromaždenia.
4. Základné organizácie a regionálne zložky zväzu hospodária s vlastným majetkom v súlade so Zásadami a pravidlami hospodárenia, vydanými Výkonným výborom. Správcom majetku základnej organizácie je výbor ZO SZV a správcom majetku RZ SZV je výbor RZ SZV.
5. Valné zhromaždenie môže zakladať účelové fondy na rozvoj činnosti zväzu. Podrobnosti o tvorbe a použití prostriedkov fondov na jednotlivých organizačných stupňoch určí Výkonný výbor  v osobitnom štatúte.
6. Organizačné jednotky získavajú finančné prostriedky na plnenie úloh zväzu z:
   1. členských príspevkov,
   2. výnosov vlastného hospodárenia a ďalšej činnosti,
   3. výnosov akcií, cenných papierov,
   4. príspevkov poskytovaných na rozvoj včelárstva,
   5. iných príjmov, dotácií, darov, z 2% daní,.. (napr. sponzorstva).
7. Majetok zväzu, ktorý bol nadobudnutý do vlastníctva, zostáva vlastníctvom zväzu ako celku. Za hospodárenie zodpovedá štatutárny zástupca zväzu, t. j. Výkonný výbor SZV.
8. Nehnuteľný majetok zväzu nemôže byť použitý ako nepeňažný vklad do obchodných spoločností.

**§ 27**

**Informovanie členov**

1. Na prerokovanie dôležitých otázok a dosiahnutie informovanosti členskej základne zvoláva Výkonný výbor aktívy predsedov a tajomníkov, prípadne iných funkcionárov základných organizácií.
2. Uznesenia orgánov zväzu, ktoré sa týkajú jeho členov a iné skutočnosti sa oznamujú členom prostredníctvom časopisu Včelár, resp. na internetovej stránke SZV a inými vhodnými spôsobmi schválenými Výkonným výborom.
3. Rozhodnutia orgánov zväzu v závažných veciach, najmä o neprijatí za člena, uložení disciplinárnych opatrení a pod. sa členom vždy oznamujú písomne.
4. Na konanie v zmysle týchto stanov sa nevzťahujú ustanovenia zákona o správnom konaní.
5. Výstupné dokumenty z rokovaní orgánov SZV, uznesenia, výsledky hospodárenia, prehľad čerpania prostriedkov z podporných programov a pod. sa zverejňujú prostredníctvom časopisu Včelár a na internetovej stránke SZV. Uvedené sa týka hotových dokumentov alebo ich častí, ktorých zverejneniu nebránia všeobecne záväzné právne predpisy.

**§ 28**

**Právne úkony a zastupovanie**

1. Zväz a jeho organizačné jednotky môžu nadobúdať práva a povinnosti, len pokiaľ to nie je v rozpore so všeobecne záväznými právnymi predpismi a stanovami zväzu.
2. Samostatnými právnickými osobami sú: Slovenský zväz včelárov, regionálne zložky zväzu a základné organizácie SZV a záujmové organizácie zväzu

Štatutárnym orgánom zväzu je Výkonný výbor. V jeho mene vystupuje a koná navonok: predseda, v neprítomnosti podpredseda, alebo poverený členov VV SZV. V regionálnej zložke je štatutárnym orgánom predseda Regionálneho výboru.

V základnej organizácii je štatutárnym orgánom Výbor ZO SZV. V jeho mene vystupuje a koná navonok jeho predseda, v neprítomnosti tajomník základnej organizácie, prípadne iný poverený člen.

Tieto osoby podpisujú písomnosti tak, že svoje podpisy pripájajú k názvu organizácie (pečiatke). Na pečiatke je uvedený názov a sídlo organizácie.

1. Oprávnenie zastupovať zväz a jeho organizačné jednotky vo vymedzenom rozsahu vzniká tiež udelením písomného splnomocnenia oprávneným orgánom v súlade s týmito Stanovami. Nadriadená organizačná jednotka nezodpovedá za záväzky podriadenej organizačnej jednotky a každá nesie samostatnú majetkovú zodpovednosť.
2. Orgány zväzu sú s výnimkou § 12 uznášaniaschopné, ak je prítomná nadpolovičná väčšina členov. V odôvodnených prípadoch možno menej závažné rozhodnutia orgánu zväzu prijať aj v prípade, že problém nie je prerokovaný osobne, ale rozoslaný na vyjadrenie bez porady.
3. Na platnosti rozhodnutia je potrebná nadpolovičná väčšina hlasov prítomných členov orgánu, pokiaľ v týchto Stanovách nie je uvedené inak.

**§ 29**

**Ochrana osobných údajov**

Slovenský zväz včelárov a jeho orgány a organizačné zložky spracúvajú osobné údaje výlučne na vymedzený alebo ustanovený účel. Zabezpečuje, aby sa spracovali len také osobné údaje, ktoré svojim rozsahom a obsahom zodpovedajú účelu ich spracovania a sú nevyhnutné na jeho dosiahnutie. Osobné údaje možno poskytnúť len so súhlasom dotknutej osoby. Výnimky stanovuje príslušný všeobecne záväzný právny predpis.

**HLAVA VI.**

**ZÁVEREČNÉ USTANOVENIA**

**§ 30**

**Zánik zväzu**

1. Slovenský zväz včelárov zanikne:
   1. ak sa na tom uznesie Valné zhromaždenie SZV 2/3 väčšinou všetkých delegátov;
   2. právoplatným rozhodnutím Ministerstva vnútra SR o jeho rozpustení podľa zákona č. 83/90 Zb. o združovaní občanov.
2. Pri zániku zväzu podľa § 30, ods. 1, písm. a) týchto Stanov vykoná majetkové vysporiadanie likvidačná komisia menovaná Valným zhromaždením SZV podľa všeobecne platných predpisov a uznesenia Valného zhromaždenia SZV.
3. Pri zániku zväzu podľa § 30 ods. 1, písm. b) týchto Stanov vykoná likvidáciu likvidátor, určený VV SZV alebo Ministerstvom vnútra SR.
4. Po prerokovaní a schválení záverečnej správy o likvidácii a oznámení Ministerstvu vnútra SR zanikne zväz ako právnická osoba.
5. Úhrada likvidačných nákladov a záväzkov sa vykoná z aktívnych prostriedkov zväzu.

**§ 31**

**Účinnosť**

1. Úplné znenie Stanov nadobúda účinnosť dňom................ schválením delegátmi XIII. Valného zhromaždenia SZV.